Frank Aaen (EL), 2013-12-06:
Lad mig starte med at sige, at det ville have klædt Venstre fra dag et at have påtaget sig og også i dag meget mere åbent at påtage sig ansvaret for den misere, vi er kommet i.
Det er jo Venstre, der har haft skatteministerposten i de 10 år, hvor det her gik fuldstændig galt, inklusive 2011-vurderingen, som var den dårligste.
Det var Venstreministre, der gentagne gange fik at vide, at det her system var galt, gav forkerte vurderinger – i det hele taget var et fuldstændig umuligt system, der hurtigst muligt burde laves om – og man gjorde ingenting.
Man fortalte det ikke til befolkningen, man skrev ikke ud til boligejerne: Ved I hvad?
Jeres vurderinger er formentlig forkerte; det kan være, I skal prøve at klage over dem.
Man gjorde intet for at hjælpe boligejerne, man gjorde intet for at rette op på systemet.
Det er Venstres ansvar.
Og det synes jeg bare at Venstre i langt højere grad og langt mere åbent burde have erkendt, end når de bliver presset og siger, at jo, de indrømmer, at de havde ministerposten i 10 år.
Ja tak, men det er altså Venstre, der har hovedansvaret for det, vi står med i dag.
Man burde også være gået meget mere konstruktivt ind i at finde en løsning i stedet for bare at åbne statskassen for 1 mia. kr., som var det forslag, man kom med i forhandlingerne med regeringen.
Jeg kan ikke lade være med at tænke på, at når Venstre ikke havde travlt med at få rettet op på det her problem, skyldes det, at der, hvor de største undervurderinger, altså for lave vurderinger, lå, var oppe i de rige boligområder.
Det er der, hvor Venstres venner bor.
Der betalte man for lidt i skat, det gør man den dag i dag, og det vil man også gøre frem til 2016.
Men dem, der betaler for meget i ejendomsskat, er dem, der har de billigste boliger, og det er i Udkantsdanmark.
Det er de fattigste.
Det er jo ren klassepolitik, og man kan ikke undgå at få den tanke, at det måske er bevidst, at Venstre har den tilgang og havde den tilgang til problemet.
Men bare for at gøre det kort: Det er Venstre, der har hovedansvaret for den misere, vi kommet i, og derfor er der en stor retfærdighed i, at det er Venstre og Konservative, der i dag sikrer, at det her lovforslag bliver vedtaget, ved at man kujonagtigt undlader at stemme, selv om alle og enhver ved, at konsekvensen er, at lovforslaget bliver vedtaget.
Det synes jeg der er en retfærdighed i, som vi kun kan tilslutte os, og vi synes, det er meget interessant, at Venstre heller ikke der tør stå ved, hvad de mener, men bare kryber lidt hen langs panelerne.
Vi er tilfredse med, at fejlen rettes, ved at man ikke laver en ny forkert vurdering, men at man finder et grundlag for at lave en ny, ordentlig vurdering.
Vi er enige i, at man kan reducere de eksisterende vurderinger for at undgå, at der er for mange, der betaler alt for meget.
Vi er enige i, at man skal lave et automatisk system, så folk, der har betalt for meget, får pengene igen.
Og jeg vil sige, at i de diskussioner, vi har haft med regeringen, om, hvad man skal gøre ved problemet, har vi sagt, at vi synes, at der skal tages hånd om de åbenlyst forkerte vurderinger som dem, vi f.eks. har kunnet læse om der har været ude i Valby – hvor det åbenbart har været det rene lotteri, om folk fik den ene vurdering eller den anden – ved at de har mulighed for at klage og få rettet de fejl.
Det er vi meget tilfredse med.
Derfor er vi også indstillet på at støtte langt det meste af det, der ligger på bordet, og det har vi også sagt til regeringen undervejs, men vi har også rejst en diskussion for nogle uger siden, er det efterhånden, om, hvorvidt lejerne bliver ordentligt behandlet i systemet.
Der er to grupper af lejere: Der er lejere i almene boliger, hvor boligerne bliver beskattet efter erhvervsejendomsregelsættet, og så er der lejere i private udlejningsejendomme, hvor vi har det store problem, at udlejere, der måske får en forkert vurdering, ikke har nogen interesse i at få rettet den vurdering, men bare sender regningen videre til lejerne.
Det synes vi også at der skal ses på.
Jeg vil sige, at det er helt afgørende og vigtigt for os – efter en periode, hvor lejerne er blevet snydt, har fået taget penge fra sig via Landsbyggefonden, mens ejerne har haft skattelettelser, altså en åbenlys urimelig behandling af lejerne sammenlignet med ejerne – at der ikke på ny sker en dårlig behandling af lejerne i den her forbindelse, og derfor vil det være helt afgørende for vores endelige stemmeafgivning.